钦定古今图书集成/明伦汇编/闺媛典/第067卷 > 郭懋宏妻杨氏
## 钦定古今图书集成/明伦汇编/闺媛典/第067卷 > 郭懋宏妻杨氏

按《初学集》：杨烈妇者，尚宝少卿富顺杨述中之女也，
号曰二姑。少习彤管，洁齐庄敬。年十六，适同郡郭懋
宏。十九而懋宏卒，无子，烈妇以死自誓，书古烈妇诗
于衣带间曰：“妾心一片铁，不与红炉灭。妾发可剪头
可截。”蜀人闻而义之。居十八年，懋宏有介弟懋相，举
第二子，礼当后懋宏。烈妇请于懋宏之祖，告庙而立
之。喟然叹曰：“吾今可以践衣带之言矣。”家人每防闲
之，不得间。少卿以使事归里，烈妇归宁，辞于夫柩，顿
踊陷膺。归而侍于少卿，夙夜弥谨，神情惨憺，有求死
之色。少卿察知之，敕卫甚严。经十许日，后稍懈，烈妇
坐蒲团上，出袖中带，整衣自经，衣袂肃然，颜色阳阳
如平时。发其箧笥，附身附棺。凡敛含之事，无不庀治。
得数尺蹄书，皆诀别之辞，纸敝墨渝，近者亦数年矣。
其属诸姊妹曰：“无读书，我为读书误。”闻者莫不感涕
焉。烈妇死时年三十有六，万历丁巳之四月也。史官
曰：富顺，故江阳地，今属叙州。叙州，汉犍为郡所治也。
犍为古称士大夫之郡，士多仁孝，女性贞专，而江阳
以女络特闻，故其语曰：“符有先、络僰道有张、帛。”繇杨
烈妇观之，前志所传，岂诬也哉！蜀地星应舆鬼，与秦
同分，其土风有精敏悍勇之目，而烈妇委蛇十八年，
卒践衣带之言。国家大雅之化，被乎江汉之域，美矣，
抑亦其家教使然也。